khistorydata/jeongjo-sjw-relations huggingface dataset:
정조 23년
以皮聖麟囚單子傳于兪漢寧曰姑放
정조 23년
己未二月十三日午時上御便殿軍士房承旨入侍時行右承旨李勉兢假注書李弘謙記事官承膺祚編修官洪樂游以次進伏訖上曰近勅時當御慶熙宮而各差備入直處修理自戶曹擧行而禁軍則皆於入直所使之入處別將則入直於排設房而房壁風戶略干塗壁擧動時當以衮袍出宮而還宮時則改服挾輦軍服色亦不可不改之紅號衣換以靑色之意分付該營也宣傳官則出宮時以笠飾天翼隨駕而郊館改服時只祛虎鬚可也勉兢曰武兼侍衛亦依此爲之乎上曰唯勉兢曰明日弘陵忌辰祭各宮仲朔大祭當爲傳香而禮房以本司擧行事不爲仕進何承旨傳香乎上曰吏工換房出傳敎仍敎曰吏房承旨傳香可也仍命退承史以次退出
정조 23년
行都承旨李晩秀病行左承旨李書九病行右承旨李勉兢坐直左副承旨金啓洛坐右副承旨兪漢寧坐直同副承旨朴基正奉審進注書柳台佐呈辭在外金啓溫病假注書李允謙仕直李弘謙仕事變假注書任百禧仕
정조 23년
傳于李書九曰傳香承旨馳詣宗廟景慕宮奉審摘奸受香諸處一體奉審摘奸以來同副承旨馳詣弘陵奉審摘奸局內諸陵一體奉審以來
정조 23년
李書九以禮曹言啓曰弘文館應敎金羲淳上疏批旨內省疏具悉與禮議疏雖有間隔不可不一詢令該曹議于大臣仍具禮官意見稟處事命下矣發遣郞廳收議于大臣則議政府左議政臣李秉模以爲疏中要旨在於儀註謄示一款而事勢誠有古今之異臣則以爲雖不謄示似無所礙矣云右議政臣沈煥之以爲堂疏所論禮制之大節實有關於天經地義此而置諸不可議之科則其餘區區瑣節有不足論而儀註謄示一款亦甚無義縱不爲此何礙於接待周旋之際乎凡謬例之可羞者豈可諉之微小而不之改也臣則以爲姑先刪此一節猶賢乎已矣云參判臣金履翼以爲二斬之制旣未革謬則儀註謄示一款誠所謂緦功之察恐不必區區較挈矣云參議臣李翊模以爲臣之愚見前已仰陳大綱未正則細節奚論而此等謬例之當革者寧欲他議云臣昇源以爲堂疏所論大義所關則實是不易之定論而謄示一款雖似瑣節其端甚微其末甚鉅云者誠有見旣往謬例及今釐正正合事宜矣大臣及臣等之意如此上裁何如傳曰不索則勿給可也
정조 23년
己未二月十四日午時上御便殿右承旨入侍時行右承旨李勉兢假注書李允謙記注官承膺祚編修官洪樂游以次進伏訖上曰慶熙宮闕外入直如南一營北一營等處窓戶之不蔽者不可不使之塗給發遣宣傳官摘奸以來可也勉兢曰挾輦軍則當以黑號衣磨鍊造着事分付而如朱杖旗竹之塗紅者不必換改故此亦昨已分付矣訓將連爲往復以爲軍服旣以黑衣磨鍊而戎器之色赤者事甚如何云何以爲之乎上曰此則何必改造依前用之事分付上曰東西班則雖無祿官迎送勅與殿庭宣勅時皆令陪班而受服易服時則不必入參以此分付勉兢曰儀註中受服人以四品以上磨鍊已例卽然而聞近來則自三品依例受服而四品人則不爲之云矣上曰武臣如僉正者流豈可不爲乎各別申飭勉兢曰宣傳官出宮時從上服爲之而迎勅後去笠飾着樂天翼矣別軍職亦以此磨鍊而郊館隨駕時以軍服爲之乎上曰唯武兼則勿參事分付仍命退承史以次退出
정조 23년
行都承旨李晩秀坐行左承旨李書九坐直行右承旨李勉兢坐左副承旨金啓洛坐右副承旨兪漢寧坐直同副承旨朴基正坐注書柳台佐在外金啓溫病假注書李允謙仕直李弘謙仕事變假注書任百禧別入直
정조 23년
藥房都提調臣李秉模提調臣金文淳副提調臣李書九啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
兪漢寧啓曰大司憲李城輔在外執義柳畊掌令玄重祚病不進掌令鄭澣持平南惠寬未肅拜持平一員未監察茶時之意敢啓傳曰知道
정조 23년
李勉兢啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 23년
傳于李晩秀曰戶房承旨入侍
정조 23년
傳于李書九曰奉審承旨入侍
정조 23년
李書九啓曰館伴鄭民始迎接都監堂上趙鎭寬依下敎來待矣傳曰入侍
정조 23년
李晩秀啓曰禮曹判書黃昇源依下敎來待矣傳曰入侍
정조 23년
傳于李書九曰長陵植木所進去將臣入侍
정조 23년
以禮曹坐不坐單子傳于李書九曰呈辭堂上許遞令該曹口傳差出
정조 23년
吏曹口傳政事以金祖淳爲禮曹參議
정조 23년
以兼察摠戎使徐有大狀啓今番勅行時禁辟軍校依近例除標信調發一款令政院稟旨分付事傳于李書九曰依守禦廳例爲之事分付
정조 23년
以遠接使李時秀迎勅擇日有旨祗受事狀啓傳于李書九曰今則勅行出柵而使臣順便諸凡弊端皆除之以至排站而欲以每日一站爲之云則初二日之入京亦可謂從其請依此爲之而使臣約束通官輩愼勿失禮云則卿等之檢飭尤所自別益加着念事下諭
정조 23년
以黃海監司曺允大狀啓進上生靑魚限內不得封進惶恐待罪事傳于李書九曰勿待罪事回諭
정조 23년
以平安監司韓用龜狀啓慈母別將金千興赴任遲滯罷黜後充軍事傳于金啓洛曰雖未倍道與愆限有異勅行當前決棍懲勵充軍罷黜姑爲分揀事回諭
정조 23년
金啓洛以吏曹言啓曰受由上京守令中狼川縣監安廷善連爲催促已爲下去之意敢啓傳曰知道
정조 23년
李晩秀以戶曹言啓曰因禮曹啓下關前兵使李禹鉉黃仁煐前同敦寧申匡堯以上卒逝別致賻各木綿五疋白紙七卷六油芚一番油紙五張棺一部價木綿十五疋空石八十葉依前例磨鍊題給之意敢啓傳曰知道
정조 23년
李晩秀以戶曹言啓曰臣鎭寬與正郞臣金基豐進詣慶熙宮崇政殿以下諸處眼同看審後有頉處別單書入之意敢啓傳曰知道
정조 23년
李書九以迎接都監言啓曰卽接遠接使移文則大通官二員別大通官一員次通官二員跟役十九名出來云依此磨鍊擧行之分付諸道及各該司何如傳曰允
정조 23년
李書九以迎接都監言啓曰卽接遠接使移文則三道各務差使員修成冊上送矣謄書以入之意敢啓傳曰知道
정조 23년
李書九以迎接都監言啓曰卽接遠接使移文則今此勅使上來時京中七宴五大站宴享歌舞童儺禮軍威軍遊觀牛駝駱牛別雌牛龍亭甁花架隅盆花竝除減禮樂軍樂陳而不作勅書筒與龍亭用華色庭排茶啖亦爲除減云依此擧行之意分付諸道及各該司在前宴享減除之時有中路別遣問安使之例而今番則雖無別爲致謝之事取考壬寅乙卯謄錄則別遣使只致勞問而已今亦依此爲之事令政院稟旨擧行軍威軍勿爲待令之意亦爲分付于摠戎使廣州留守處何如傳曰允
정조 23년
李勉兢以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 23년
己未二月十五日午時上御誠正閣藥房入診館伴迎接都監堂上同爲入侍時都提調李秉模提調金文淳副提調李書九行都承旨李晩秀奉審承旨朴基正假注書李允謙記注官承膺祚編修官洪樂游館伴鄭民始迎接都監堂上趙鎭寬醫官金孝儉李敬培李周憲李惟鑑玄必采安昌禧以次進伏訖上敎基正曰昨日奉審則果無頉而秋植木所見何如基正曰各陵寢奉審無頉而秋植木擧皆茁茂矣上曰翼陵補土處亦何如基正曰見甚完固矣命書奉審書啓批答秉模等進前曰日間聖體若何上曰一樣矣秉模等曰王大妃殿氣候何如上曰一樣矣秉模等曰惠慶宮氣候何如上曰近日則快得復常之慶矣秉模曰醫官旣已待令診察何如上曰置之上曰勅行昨今想已渡江而聞上勅頗爲飭躬者云彼若隨事整飭則我之所以待彼尤當着念第難保其動合於禮是可慮也又敎曰送勅若於七日內爲之則當以淡服送之而七日後送勅則自當易服言忠信行篤敬雖蠻貊之邦可行雖曰易服豈可以華服鼓樂而送之乎且今番使行赴燕時服色不可不預爲磨鍊名曰陳慰使決不可以常時所着進香更考都監及禮曹謄錄可也民始曰都監謄錄無載錄者當問諸該曹矣上曰以此屢發筵敎矣若自初不臣而復讎雪恥則已不然而望闕禮呼嵩等節如例爲之則下此一等之瑣節無寧存而勿論冒恥忍痛而已大抵義理不得爲極層則其外事有不足論矣言念丙丁之際有若臣三學士之秉執而末乃大節已虧太王之事獯鬻亦是迫不得已之事也姑爲保有宗社以待他日而若其一隅東土克盡誠禮處則固宜盡誠盡禮至於力不足相抗處包羞茹痛之外有何他議乎今日以使行事召見卿等而頒諡勅又當更來於六七月間云然則其所爲弊有不可言今番使行若於百日前抵到而自彼中或順付頒諡於使行回還便則幸何可言來月初勅行未回還前陳慰使卽令發行而書狀與方物則今月念後先爲發送到義州以待上副使一行之齊到罔夜馳進趁四月初二日入往事預爲知委可也上曰今番行中首譯金在和卽爲待令事分付賤臣承命出傳首譯金在和進伏上曰汝周旋於彼中頒諡勅某條順付於使行回還便耶在和曰彼中豐紳爾倫爲名人位躋一品而方爲嘉慶之信任若連臂周旋則或有順付之望矣民始曰此不可易言之也我國之凡事周旋者不過因通官輩爲之通官則必欲勅行之出來寧或居中沮遏乎若善爲圖之則幸也而不然則事不成而徒貽生頉之慮矣上曰禮曹判書入侍賤臣承命出傳與禮曹判書黃昇源偕入進伏訖鎭寬曰今見遠接使狀本則譯舌鳳城問情也上副勅以龍亭則用華色爲言蓋爲勅書所奉與陪勅服色截然不同故也勅使之言旣如此則今於龍亭軍儀仗軍樂工等服色不必以靑色改着依例以華色擧行之意分付何如上曰依爲之出擧條鎭寬曰駕前樂工服色則以靑色爲之乎上曰輦輿動駕時例有樂工陳列而旣以駕轎動駕則樂工服色自在勿論中矣鎭寬曰勅使求請物種中自前有貂皮名色而貂皮雖有土産卽是禁物禁物贈給事體乖當若謂之燕京頒賜之物則以彼産贈彼人又涉無義且此等之物多以折價取去自今以後貂皮名色永爲除減其代以恒用皮物之屬計直準給則其在待遠人嚴約條之道兩得其宜以此定式遵行何如上曰依爲之出擧條民始曰勅行在我境若値節日則例送問慰使而取考謄錄則所謂節日初定以正朝冬至矣己丑年以端午亦是名節差送問慰使乙亥年則値秋夕而此與他節日有異不爲送使矣今番亦値寒食而此與秋夕無異依前例勿爲送使何如上曰依爲之民始曰在前迎勅時闕內設布帳多有擧行之時今番亦爲依例擧行之意分付該軍門何如上曰依爲之民始曰取考謄錄則勅行到慕華館有上下馬砲之例而細究辭意則此是作門開門砲而誤錄以上下馬砲自今番釐正以開門砲載錄何如上曰依爲之竝出擧條書九曰在前勅行若除宴享則五處迎慰使亦隨而除之中路問安使外只有別遣勞問之擧而近或有又送黃州問安使之例此非古規不必每每爲之今番則置之何如上曰依爲之書九曰迎慰使旣除之則儐使所齎去御帖問禮官自當齎來二件則別勞問假承旨處奉傳之意自本院下諭何如上曰依爲之書九曰開城府別問安使纔以坡州牧使李近胄借銜差出矣所傳御帖或有定禁軍齎送之例而事體終涉未安今番則分付假承旨上來親受以去何如上曰依爲之竝出擧條書九曰事變假注書自今日使之別省記入直乎上曰唯上曰勅行時雨具例用簑衣者古則無油衫故以簑衣磨鍊耶民始曰通官輩所着簑衣則例自各驛備待矣命館伴都監堂上先退命書公事判付訖仍命退承史以次退出
정조 23년
己未二月十五日午時上御誠正閣禮房承旨禮曹判書入侍時行左承旨李書九假注書李允謙記注官承膺祚編修官洪樂游禮曹判書黃昇源以次進伏訖昇源曰皇壇祭享每年三月上旬內擇日擧行事有定式矣今年則致齋凡節不無掣礙之端取考本曹謄錄無可據已例先朝丙辰三月雖値似此之時而初六日壇享則有仍行之例矣今番則何以爲之乎上曰雖有丙辰前例而今番則異於其時況於享前一日齋宿然後省牲器或奉審奉室近年以爲例則豈可於誓戒之後應接他事乎問于擇日官以初一日行祭當否卽爲草記諸執事皆以忠良子孫塡差俾無相混之弊而仍以爲式寧或差先差後誓戒以後則切勿相値可也出擧條仍命退諸臣以次退出
정조 23년
行都承旨李晩秀坐行左承旨李書九坐直行右承旨李勉兢病左副承旨金啓洛坐直右副承旨兪漢寧坐同副承旨朴基正坐注書柳台佐在外金啓溫病假注書李允謙仕直李弘謙仕事變假注書任百禧仕
정조 23년
兪漢寧啓曰大司憲李城輔在外執義柳畊掌令玄重祚病不進持平鄭澣南惠寬未肅拜持平一員未差監察茶時之意敢啓傳曰知道
정조 23년
吏曹判書前望單子入之李時秀落點
정조 23년
李勉兢以兵曹言啓曰慶熙宮墻外各營入直處所發遣將校摘奸則北二營昨年已自該營修補西營北一營全數頹圮只存基址東營南營足可入接而間有頹落云臣之不能先事看審未卽修改萬萬惶悚而西營北一營勢難及期營建從便結構使之入接而從後改建東營南營亦卽修改之意分付該曹及該營何如傳曰雖非此時本兵無不主管闕內外官府軍營而勅行當前經宿有命則宮城內外營之頹圮全不照檢所謂草記亦不過政院招問後爲之者而豈可以從便結構等說登聞乎國體所在不可無飭卿則罷職分付該曹該營使卽修補可也
정조 23년
金啓洛啓曰吏曹參判徐龍輔牌不進推考傳旨今方捧入而判書李時秀在外參議鄭尙愚與判書有應避之嫌陳疏到院原疏以國忌齋戒不得捧入開政命下之後不卽擧行事甚未安參判更爲牌招何如傳曰兵曹判書前望單子入之
정조 23년
兵曹判書前望單子入之金文淳落點
정조 23년
李勉兢啓曰行兵曹判書金文淳牌不進推考傳旨今方捧入而命召傳授一時爲急如是違牌事甚未安更卽牌招何如傳曰允
정조 23년
以黃海監司曺允大狀啓遂安郡守南涑投印徑歸爲先罷黜事傳于兪漢寧曰雖使道內二十三官一一遵令獨於遂安有犯科之迹僻邑小倅之罷黜未足爲懲後之道又或大於遂安者倖免則安有如許事面蔽一言曰此時邑倅不可遞易狀啓還下送令該府嚴飭依卽地坐竄例別定府隷下送畿境後草記
정조 23년
以慶尙監司申耆狀啓英陽縣監徐潞修謂有世嫌齎送印符擅離職次不得已罷黜事傳于兪漢寧曰子與姪雖有間隔前光牧於今嶺伯因筵敎故相使之勿避則近爲民事嫌避俾皆拔例仍任狀啓還下送
정조 23년
李書九以禮曹言啓曰謹依擧條批旨問于日官池景喆則來三月初一日爲吉云大報壇祭享以此日定行而初雖以親祭磨鍊亦多有攝行之例今番則何以爲之乎敢稟傳曰攝行
정조 23년
李書九以奉常寺提調意啓曰祭享所用春等中脯三百三十八貼八條今二月十六日畢造而所入牛隻爲三十四首矣進上看品中脯二貼依定式封進之意敢啓傳曰知道
정조 23년
李書九以迎接都監言啓曰勅使今已渡江公事郞廳二員以摠府郞廳依前例加數差出使之察任何如傳曰訓鍊院宣薦官員中差出可也
정조 23년
李書九以迎接都監言啓曰卽接遠接使上送路程記則勅使今月十四日未時渡江來三月初二日入京云此是禮曹所擇吉日以此日入京之意移文于遠接使而各該司及諸道亦爲知委路程記正書以入之意敢啓傳曰知道
정조 23년
金啓洛以賑恤廳言啓曰漢城府牒報據饑餘病餘非救濟無力自賴者中部字內五人東部字內二十五人西部字內三十五人南部字內十五人北部字內二十一人合一百一人各米一斗五升式合米十石一斗五升題給之意敢啓傳曰知道
정조 23년
兪漢寧以兵曹言啓曰今二月十七日武臣堂上朔試射日次而國忌正日相値不得爲之之意敢啓傳曰知道
정조 23년
兪漢寧以兵曹言啓曰在前迎勅動駕時斥候伏兵依例定送而近年置之矣今番則何以爲之乎敢稟傳曰置之可也
정조 23년
兪漢寧以兵曹言啓曰在前勅使傳語軍以禁御兩營鄕軍輪回擧行矣今番則御營廳當次而依近例一百名磨鍊習儀時四十名擧行乎敢稟傳曰依近例爲之可也
정조 23년
兪漢寧以兵曹言啓曰在前迎勅習儀時挾輦軍四十名禁軍入直外全數磨鍊先後廂以訓局軍三百名或二百名磨鍊而除標信解嚴矣今番則何以磨鍊乎敢稟傳曰竝依例爲之訓局軍則以三百名磨鍊可也
정조 23년
兪漢寧以兵曹言啓曰在前崇政殿迎勅時三營入直馬軍各留二名除出着戎服崇政門麗春門宜秋門建明門把守扈衛軍官六十人別將所任軍官率領興化門開陽門興元門金商門分把道路左右屛門三營分掌以布帳防遮把守軍除器械派立各定校卒另加嚴飭矣今亦依此擧行乎敢稟傳曰依例爲之可也
정조 23년
兪漢寧以御營廳言啓曰謹依兵曹草記批旨西平君橈庶子李益衡今始招見後從其所願本廳別軍官爲先加設差下而待窠陞實之意敢啓傳曰知道
정조 23년
兪漢寧以義禁府言啓曰遂安郡守南涑令該府嚴飭依卽其地坐竄例別定府隷下送畿境後草記事命下矣南涑卽爲發遣府羅將嚴飭下送京畿高陽地之意敢啓傳曰知道
정조 23년
己未二月十六日午時上御便殿左承旨入侍時行左承旨李書九假注書李允謙記注官承膺祚編修官洪樂游以次進伏訖上曰殿庭宣勅而勅使往館所後則問安依例爲之而第四日則政院玉堂問安勿爲之事分付以此意添入於擧條更爲書入可也上曰鑄所仕進抄啓文臣入侍賤臣承命出傳與李魯春金羲淳申絢偕入進伏上曰恩杯詩集準役今至何境魯春曰幾書爲之而多有誤字故至今未了矣上曰爾本不疎於經工矣予欲爲一書裒輯者大抵自古聖人之所述彙編皆有名稱而至於周公則詩之東山章書之無逸篇以至周禮易等書初無表而稱之者此豈成說乎從當以周公所制彙輯成書爾等知悉而此姑置之以朱書語類言之朱子遺語只是一書而名之曰語類理氣與知行各以類彙者甚爲如何亦豈曰朱子全書乎予欲以此別彙全帙如論語鄕黨篇孟子公孫丑萬章等篇爾等所見何如魯春等曰誠如聖敎語類似欠朱子全書若別成一冊則好矣仍下朱書語類曰爾等持此爲先看詳可也仍命等先退命書傳敎曰聞其病勢姑難以時日責其出仕行吏曹判書金載瓚今姑許遞又命書榻敎曰吏曹判書前望單子入之命退承史以次退出
정조 23년
己未二月十六日未時上御重熙堂左副承旨入侍時左副承旨金啓洛假注書李允謙記注官金珍恪承膺祚以次進伏訖命書傳敎曰政官牌招開政又命書傳敎曰新除授兵曹判書待下批牌招傳授命召仍命退承史以次退出
정조 23년
行都承旨李晩秀坐行左承旨李書九坐行右承旨李勉兢坐直左副承旨金啓洛坐右副承旨兪漢寧坐同副承旨朴基正坐直注書柳台佐呈辭在外金啓溫病假注書李允謙仕直李弘謙仕事變假注書任百禧別入直
정조 23년
兪漢寧啓曰御營廳將官來言今日本廳軍兵日次私習云矣敢啓傳曰知道
정조 23년
傳于李書九曰禮房承旨馳詣受香所奉審摘奸以來
정조 23년
李書九啓曰行右承旨李勉兢今日不爲仕進卽爲牌招何如傳曰允
정조 23년
傳于金啓洛曰今聞忠憲公祠版發行到距京不遠地云分付畿伯依下往時例擧行而該倅不可還歸京職爲先單付其代差出待下批卽爲下送使之口傳擬入
정조 23년
吏曹參判參議前望單子入之參判李祖承參議李翊模落點
정조 23년
金啓洛啓曰英陽縣監徐潞修京職爲先單付其代差出待下批卽爲下送使之口傳擬入事命下矣新除授吏曹參判李祖承卽爲牌招以爲擧行之地何如傳曰允
정조 23년
吏曹口傳政事以徐潞修爲中部令朴休源爲英陽縣監
정조 23년
兵曹口傳政事護軍徐龍輔
정조 23년
以京畿監司李在學狀啓英陵寧陵寒食祭享時獻官及諸執事令該曹以京官差送事傳于李書九曰依狀請施行事分付該曹
정조 23년
金啓洛以弘文館言啓曰本館下番闕直事甚未安修撰李垿李勉昇副修撰朴鍾淳旣有只推之命竝卽牌招以爲推移入直之地何如傳曰允
정조 23년
以修撰李垿李勉昇副修撰朴鍾淳牌不進罷職傳旨傳于李勉兢曰只推
정조 23년
以江原監司尹弼秉狀啓軍伍有闕從便代定事傳于李勉兢曰軍伍塡代任其吏奸本道尤甚云從當差遣繡衣卿及守宰勤慢考察現發者繩以重律以謝無告之民此意回諭
정조 23년
朴基正以弘文館言啓曰本館下番無他推移之員不得已以上番姑降入直之意敢啓傳曰知道
정조 23년
李勉兢以兵曹言啓曰今番迎勅動駕時隨駕及環衛軍兵當爲磨鍊而取考謄錄則丙申年訓局軍兵全數隨駕禁御兩營軍兵各其將官率領自出馬石橋至追慕峴底列立環衛勅使過出馬石橋後待標信罷陳留陣置之丁酉年竝依丙申例磨鍊而環衛軍兵除標信罷陣甲辰年訓局步軍七哨馬兵二哨隨駕三營及龍虎營摠戎廳軍御營大將都領先詣慕華館自出馬石橋至追慕峴底排立環衛待勅使離發從便除標信罷陣禁軍連以入直外全數磨鍊矣今番則何營軍兵隨駕環衛何營軍兵留陳禁軍及馬步軍以幾番幾哨磨鍊餘軍留營何以爲之而禁衛鄕軍停番矣敢稟傳曰留陣置之禁軍則入直外磨鍊訓軍步軍七哨馬兵五哨隨駕禁將率各營餘軍依丙申年例環衛勅行過後待標信解嚴而臨時若有送勅之命更爲稟旨可也
정조 23년
李勉兢以兵曹言啓曰今此慶熙宮經宿時內外各處入直及巡邏等事當依例擧行而時御所入直軍兵雖減名數離次經宿時扈衛之節尤當十分謹嚴禁軍一百人興化門訓局軍二百名竝令依前入直延和門則禁衛軍當爲入直而鄕軍停番以御營軍一哨亦依前入直之意分付各該營何如傳曰允
정조 23년
李書九以迎接都監言啓曰卽接遠接使移文則勅書一度謄書上送矣謄書以入之意敢啓傳曰知道
정조 23년
李書九以迎接都監言啓曰因本都監草記公事郞廳二員以摠府郞廳加數差出事批旨內訓鍊院宣薦官員中差出可也事命下矣訓鍊院僉正朴基成判官申惠周竝爲差下一員南所入直一員與前差郞廳闕下輪回待令書吏一人亦爲擇定依前例擧行何如傳曰允
정조 23년
己未二月十七日午時上御重熙堂左副承旨入侍時左副承旨金啓洛假注書李允謙記注官金珍恪承膺祚以次進伏訖命書傳敎曰吏曹參判有實故參議應避竝許遞前望單子入之又命書兵曹隨駕軍兵磨鍊草記批答訖仍命退承史以次退出
정조 23년
行都承旨李晩秀坐行左承旨李書九式暇行右承旨李勉兢坐直左副承旨金啓洛坐右副承旨兪漢寧坐直同副承旨朴基正坐注書柳台佐在外金啓溫病假注書李弘謙仕直李允謙仕事變假注書任百禧仕
정조 23년
傳于李書九曰以勅行渡江呈辭不爲呼望云呈辭戶曹參判許遞令該曹口傳差出
정조 23년
以金復根囚單子傳于兪漢寧曰保放
정조 23년
兪漢寧啓曰前南兵使徐有秉卽令該府嚴問捧口招以聞事命下而判義禁未差知義禁金思穆身病猝重同義禁姜彝正在外只有同義禁洪聖淵一員不得備員擧行云判義禁未差之代政官牌招開政差出待下批與知義禁金思穆竝卽牌招以爲備員開坐之地何如傳曰在外及有實病人員許遞與未差之代前望單子入之待下批待開門牌招
정조 23년
禁府堂上前望單子入之判義禁趙尙鎭知義禁李家煥同義禁鄭大容李益運落點
정조 23년
以統制使任嵂狀啓知世浦萬戶車佐一舊所非浦別將鄭弘喆赴任遲滯罷黜後充軍事傳于李勉兢曰旣云因病遲滯容有可恕狀啓則還下送勘罪分揀
정조 23년
李書九以成均館兼大司成意啓曰迎勅日慕華館及崇政門外儒生整齊等事該曹節目已爲啓下矣自前迎勅時假儒生祗迎等事例以計士律官畫員寫字官日官醫官譯官中限四十人分排擧行矣今亦依前例所屬各該司預爲申飭知委之意敢啓傳曰知道
정조 23년
李書九以迎接都監言啓曰本都監郞廳濟用監判官朴休源移拜外任兵曹正郞曺錫中方膺出疆之役勢難兼察戶曹正郞李良會本曹擧行自多相妨竝減下其代以典牲署判官權太應兵曹正郞申溆掌樂院主簿尹光垂差下使之察任何如傳曰允
정조 23년
李勉兢以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 23년
李勉兢以訓鍊都監言啓曰本局分授內山社稷後麓仁旺山北岳下麓及外山鞍峴東邊諸處今已植松之意敢啓傳曰知道
정조 23년
掌令鄭澣疏曰伏以臣以人則至庸愚也以識則至蔑裂也晩占上庠徒費薤鹽乃於慶節之科獲蒙不世之異恩券上之睿墨煒煌格外之賜第有命臣與九耋偏母相對感泣百拜九頓只願世世生生爲犬爲馬以報聖恩之萬一而已及夫唱第之日不待大臣之提奏旋下陞六之命繼有加設之敎天地洪造若偏臣身螻蟻賤臣何以得此三載裏行十朔騎省祿仕徒竊涯分且逾更進一步實非所料不意前冬大政叨拜持憲曾未幾何陞擬見職除旨聯翩恩渥隆摯以臣感祝之私固當竭蹶趨命而顧臣譾劣如右所陳其何可揚揚於風憲之地哉況臣重經輪症浹月彌苦頭重腿軟欲起還仆臣雖欲拚棄廉隅一肅恩命目下病狀其勢末由以情以病俱屬難强而晏然虛縻爲日已久義分都隳轉益惶蹙玆不得不疾聲呼籲於天地父母之前伏乞聖慈俯賜鑑諒亟許鐫遞仍治臣逋慢之罪以肅朝綱以安私分焉臣職雖憲臣方以辭憲職積誠呼號安敢出一言有若居憲職然哉然而臣嘗有所耿耿於愚衷者略此附陳惟聖明垂察焉竊念國家之田稅大同均之爲惟正之供也一年經用百官廩祿咸係於是則催科自有其時轉漕不敢違期設施之法至嚴且重朝廷不宜闊狹有司不敢撓改而以我聖上憂民一念無所不用其極向歲大無先減御廚之常供乃許大同之蠲停此特出於大聖人一時恤民之權則京外攸司之臣其何敢看作常法容易陳請而近年以來歲若有歉道臣臺臣間有以大同待秋之意露章仰請要其意則雖出於紓民力副聖心而不幾近於毁畫良法之譏乎雖以民情言之秋成之後身布還餉已難辦備而加以停退之常賦一時竝督則殆同龜背之毛乾木之水纔息之肩擔負倍重膏澤之餘鞭扑隨之公私兩妨孰甚於是臣謂繼自今大同停退一款使不敢自下議到臺閣之臣按藩之地如或有仰請者則自廟堂一切嚴防論以重勘宜矣且以還餉事言之農民嗣歲之食專在於是國家陰雨之備亦在於斯其所關係不輕而重所以列朝以來未嘗有停退之令而恭惟我先大王曲察民隱遇歉許停如傷若保之深仁厚澤於戲不忘而挽近以來比歲不登停還之令殆同歲課猗我聖上繼述之念懷保之澤孰不欽仰而方其停也吏緣爲奸難保實惠之下究況乎一番停退便作舊還旣作舊還準捧無期當此經費匱竭之時公穀之耗縮已甚憫然而民多穀少之弊亦所當念若逢稍登之歲間有停退穀還捧之令則奸鄕猾吏乘機舞弄欲言其弊有難毛擧雖以年前已試之驗言之無論其人之有無所受之多寡照戶出秩逐名排比久遠之還當納者亦忘胡亂之簿蚩蠢者莫辨甚至於甲者之逋乙者當之張三之食李四納之怨咨朋興控訴無地豐年之苦甚於饑歲末流之弊不如不停我殿下愛恤斯民之苦心至德爲字牧之臣所壞了而不章臣意則雖或不幸而有歉還餉停退切勿輕許另飭守宰益勤捧糴則種糧得以罔缺耕作不至失時使斯民恃而無恐而鶉衣鵠面之類賴以爲有恒産之民恐非一時停糴之比而已雖然徒法不如得人今日之急先務無過於擇守令三字矣惟殿下念哉念哉夫陞庠之弊不一其端雖難遽革就其中有定爲一切之規者蓋陞試之定以十二抄庠製之分爲四等者是六月課之義也近歲以來爲泮長敎授者不自擔着互相推諉風暖日永之時則看作不急之務罕有設一抄試一等者每當歲色垂暮雪積氷沍則必待飭敎不得已設場或至於限以除夜忙忙畢試是以遐鄕才子擔簦裹糧終歲企待及其寒苦漸至覊愁轉深則未嘗窺槐庭一步而各自歸鄕雖都下諸生入冬奔走全失三餘之工逐日冷地或受難醫之病其爲憫然已不可言且異大比之科而每未免致煩聖敎臣所以居常慨然者也曾以是事前後章奏亦非一再而終未有實效者蓋緣立法之不牢也雖以各道都會言之皆有定期雖或有臨時進退亦不得逈然差越此實會多士重科場之道也至如陞庠則設場之日殆過十數雖不可指日爲期亦豈無以月爲式之道乎謹稽大典通編六七月冬臘月則不設十月前畢試云者係是不易之成典而廢不遵行蓋其法久而弛也臣以爲始自今年季春孟夏季秋孟冬之月月設三抄以畢十二抄之數至於庠製亦以季春孟夏設春夏等季秋孟冬設秋冬等以畢四等之製則春季而日和秋季而涼生孟夏孟冬未及爲祁寒盛暑亦豈非設科聚士之好箇節候耶每當是朔則時在國子之任者勿兼銀臺方帶敎授之銜者勿畀館職使之專意試役永爲常式若或違是則斷然重勘然後赴擧之士無論京鄕咸認當朔趁期而會過期而散負笈下帷任其所之無所拘掣亦豈非法一立而利孔博者乎顧今季春不遠立法之期政在此時伏願殿下博詢而裁處焉年前北關之創設厚州鎭也建置公廨募入民戶實出於我聖上拓土實邊之宏規遠謨臣不勝欽嘆而新造草創之民墾荒營繕之勞雖不可人人而賞之其中最效力最幹事者固宜有酬勞之典渠輩所望只在於此而及其竣事之後至若兵使之親裨初無監董之功亦無推挽之勞而聞有冒參於賞加者邊民失望傳說狼藉已欠朝家愼賞示遠之政雖以該閫言之奏御文字何等愼重而冒擧不干之親幕濫邀朝家之恩賞其在分義不但屑越此雖小事大關紀綱揆以事體萬萬駭然臣謂該裨賞加特爲勿施該帥臣施以譴罷之典以爲告君不以實者戒斷不可已也臣無任云云省疏具悉大同停退之臺臣藩臣或有仰請者嚴飭論以重勘事臺諫異於道伯眞知民情之切急而開口容說者雖不可加之以重罪而故事非特恩非繡啓不敢輕易陳請此則宜令新入言地者知其格式至於道伯之狀請有關國體爾言果然依施若繡衣未去朝廷遺照民勢爭以毫忽處疏以執藝亦或爲一道矣還餉停退切勿輕許事民未蒙實惠吏從以爲奸爾言是矣且況古大臣奏議中寧或蕩滌不當停退云云常以爲格言而今若用一切之法亦近於去薪而止沸因噎而廢食不沸無以作羹不食何以充腸此一款勢將仍舊矣陞庠事不遵當朔當等之法式罪在泮長敎授何必別立新制但違越大典法制者令廟堂時或執論該帥臣譴罷該裨賞加勿施事異於風傳豈不痛駭乎厚州新創公廨監董之人當以土着之效力者酬勞爲兵使者乃爲此無狀之擧卽令該府嚴問捧口招以聞賞典官敎令道臣上送後爻周當以實績査問狀聞請賞事分付新帥臣雖以道臣言之任他所爲不卽矯正爲先從重推考爾能有懷無隱於近日臺閣無言之時甚可尙也勿辭從速察職
정조 23년
己未二月十八日辰時上御便殿都承旨入侍時行都承旨李晩秀假注書李允謙記注官金珍恪承膺祚以次進伏訖上曰手圈準役幾何爲之云耶晩秀曰鑄所抄啓文臣所準則今日內似當了役而內閣準役姑未了訖云矣上曰二程全書卿果看閱耶晩秀曰逐段考閱標識處這這付籤矣上曰唯仍命退承史以次退出
정조 23년
行都承旨李晩秀坐行左承旨李書九坐直行右承旨李勉兢坐左副承旨金啓洛坐右副承旨兪漢寧坐同副承旨朴基正坐直注書柳台佐在外金啓溫病假注書李允謙仕直李弘謙仕事變假注書任百禧仕
정조 23년
金啓洛啓曰大司憲李城輔在外執義柳畊掌令玄重祚病不進掌令鄭澣持平南惠寬未肅拜持平一員未差監察茶時之意敢啓傳曰知道
정조 23년
傳于金啓洛曰禮曹參判之代令該曹口傳差出
정조 23년
吏曹口傳政事以徐龍輔爲禮曹參判
정조 23년
傳于朴基正曰來待諸臣入侍
정조 23년
吏曹口傳政事以金履翼爲戶曹參判柳畊爲兵曹正郞李勉昇爲典籍
정조 23년
李勉兢啓曰判義禁趙尙鎭牌招開坐事命下矣時無職名令該曹口傳付軍職何如傳曰允
정조 23년
以兵曹文臣朔試射試官望單子傳于李勉兢曰置之
정조 23년
傳于李書九曰洪領府事葬日在明異於外朝香祝下送該邑果三品脯醢各一品及祭酒措備葬時以所下祭文及酒果致祭而祭官則大臣之孫洪奭周時帶抄啓文臣使之行祭諸執事則以題主等下去官員及地方官爲之事內閣撥馬行會
정조 23년
朴基正以工曹言啓曰今此春奉審時宗廟瓦㽅執頉三十五坐永寧殿瓦㽅執頉二十坐合五十五坐自臣曹各別精造與本署提調臣黃昇源戶曹判書臣趙鎭寬廟司令臣金明鎭眼同奉安于祭器欌之意敢啓傳曰知道
정조 23년
金啓洛以壯勇營言啓曰本營把摠金益彬方在罷散中自本營給散料粘目判付內敍用令軍色草記付軍職給祿事命下矣令政院捧傳旨付軍職給祿之意分付該曹何如傳曰允
정조 23년
兪漢寧以義禁府言啓曰保放罪人南陽龍金復根等還囚捧供以入之意敢啓傳曰知道
정조 23년
禁府啓目高城前郡守金復根歙谷前縣令南陽龍等原情云云傳旨內辭緣泛稱遲晩竝只刑推得情何如啓依同罪諸囚勘律草記爲良如敎
정조 23년
兪漢寧以義禁府言啓曰時囚罪人金復根南陽龍等原情公事判付內依同罪諸囚勘律草記事命下矣金復根南陽龍等觀其所供則海弊釐正後俱無卜定別貿之事云依同罪尹守翼已勘之例竝分揀放送之意敢啓傳曰知道
정조 23년
禁府啓目前南兵使徐有秉口招云云傳旨內辭緣發問目反覆嚴問則褊裨濫請賞加諉以謬例漫漶爲說汎稱遲晩究厥罪狀極爲痛駭所當請刑是白乎矣曾經閫帥勿爲請刑載在大典通編且有嚴問捧口招以聞之命上裁何如啓爲先論理議處爲良如敎
정조 23년
己未二月十九日辰時上御便殿都承旨入侍時行都承旨李晩秀假注書李允謙記注官金珍恪承膺祚以次進伏訖命書榻敎曰成均館久任郞廳中受由在外人改差令該曹口傳差出又命書榻敎曰違牌玉堂許遞又命書傳敎曰人云忠武戊午渡遼而近考文蹟忠武以宣川郡守爲左營將與中軍永柔縣令李有吉領兵渡江卽己未二月十九日而立慬於三月初四日有吉及雲山郡守李繼宗千摠金堯卿吳稷金佐龍同死昨年起感於戊午回薄特除祀孫武職旋又試藝賜第渡遼之議始於戊午立慬之蹟實在己未適當是年是月是日之重回豈忍諉之於昨年已有示意而不復擧論乎況今日是十九日而文蹟之考見巧在今日若不偶然贈領議政忠武公金應河墓遣承旨致祭於立慬日其祀孫宣傳官金宅基爲先令該曹付司果以爲拔例收用之階中軍李有吉之節義觀於故相李文忠遺集哀詞足爲明證而郡守李繼宗等事蹟亦有可以徵信者但其後褒贈之施行與否及諸家後孫之誰某無以詳知令吏兵曹及該道詳問以聞仍命退承史以次退出
정조 23년
己未二月十九日午時上御重熙堂軍士房承旨禮房承旨入侍來待諸臣同爲入侍時行左承旨李書九行右承旨李勉兢假注書李允謙記注官金珍恪承膺祚行兵曹判書金文淳以次進伏訖上敎文淳曰卿之本兵之任今爲幾次文淳曰臣之待罪本兵今至三次矣上曰迎勅時凡干擧行專在兵曹而卿是宿趼別有善爲之道耶文淳曰迎勅時班次整飭等節非本曹所管動駕時只管衛內禁喧矣上曰非但此也卿其隨處出意見善爲之命書榻敎曰書狀官曺錫中實職改差令該曹口傳擇差又命書榻敎曰迎接都監都廳柳畊臺職許遞文淳曰今此迎勅時別軍職宣傳官武兼旣爲權着靑天翼雲劍差備及各差備忠義衛日傘事知一體着靑天翼之意分付何如上曰依爲之文淳曰在前迎勅動駕時別隊馬兵一哨駕前作行七間屛門落後而今番則由敦義門還宮矣京營庫前路落後留駐詣慶熙宮時如前侍衛何如上曰依爲之文淳曰今此迎勅動駕時先廂馬兵依前例京營庫洞口內結陣而大駕入大次後先爲進陣於興化門外東大路大駕入興化門後除標信先爲罷送步軍則待標信解嚴何如上曰依爲之文淳曰迎勅出宮時挾輦軍槍劍軍服色當用常時所着而靑戰服則到郊館迎勅時始令改着爲宜故敢此仰達矣上曰依爲之文淳曰動駕時御駕轎則駕前別抄駕後禁軍及禁軍等五馬隊作行自是前例而迎送勅時則駕前別抄等皆着戎服故雖以駕轎動駕不爲五馬作隊例皆分左右侍衛今亦依此擧行何如上曰依爲之文淳曰在前館所動駕時駕前別抄駕後禁軍及禁軍等着戎服矣近年因特敎着戰笠戰服今亦依此擧行何如上曰依爲之文淳曰在前則迎勅動駕時雲寶劍受點人員例爲仍用於館所擧動時及送勅時矣今亦依此擧行何如上曰依爲之文淳曰迎勅翌日館所動駕時兵曹堂郞各一員似當落留慶熙宮檢飭故敢此仰達矣上曰依爲之文淳曰在前館所接見勅使時別雲劍別軍職及信箭宣傳官承傳宣傳官各一員隨入兵曹堂郞寶劍各一員承傳宣傳官大門內落留其餘侍衛及槍劍軍倭槍手大門外留駐挾輦軍隨入交龍旗作門外留駐矣今亦依此擧行何如上曰依爲之文淳曰迎勅習儀時百官黑團領去胸褙矣侍衛則常時所着及靑天翼外無他服色以常時所着戎服擧行何如上曰依爲之文淳曰迎勅習儀時慶熙宮各門把守以訓局出番軍一百名磨鍊何如上曰依爲之竝出擧條上曰延和門北二營入直處戶判以假家造給云來頭勅行非止一番則隨建隨毁亦關經費分付該曹以瓦家營建以爲永久修補之地可也仍命退承史以次退出
정조 23년
行都承旨李晩秀坐行左承旨李書九坐直行右承旨李勉兢坐左副承旨金啓洛坐直右副承旨兪漢寧坐同副承旨朴基正坐注書柳台佐呈辭在外金啓溫病假注書李允謙仕李弘謙仕直事變假注書任百禧別入直
정조 23년
藥房提調金文淳副提調李書九啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
兪漢寧啓曰大司憲李城輔在外掌令玄重祚病不進掌令鄭幹持平南惠寬未肅拜執義持平一員未差監察茶時之意敢啓傳曰知道
정조 23년
李勉兢以備邊司郞廳來言今日賓廳日次而無時急稟定事不得來會云矣敢啓傳曰知道
정조 23년
傳于李晩秀曰諸承旨持公事入侍
정조 23년
傳于兪漢寧曰右副承旨入侍
정조 23년
傳于朴基正曰工房承旨入侍
정조 23년
兵曹口傳政事摠我使單金持默
정조 23년
李勉兢啓曰摠戎使金持默時無職名令該曹口傳付軍職何如傳曰允
정조 23년
兵曹口傳政事上護軍金持默
정조 23년
李書九以弘文館言啓曰本館下番闕直事甚未安校理閔命爀卽爲牌招以爲姑降入直之地何如傳曰允
정조 23년
以校理閔命爀牌不進罷職傳旨傳于兪漢寧曰只惟
정조 23년
以禮曹坐不坐單子傳于李書九曰習儀不遠未肅拜參判許遞令該曹口傳差出
정조 23년
吏曹口傳政事以鄭大容爲禮曹參判
정조 23년
以吏曹奪告身人員書入別單傳于金啓洛曰前應敎韓用鐸前校理曺允遂前修撰尹益烈蕩滌敍用
정조 23년
李書九啓曰卽者副校理南履翼以其親病陳疏徑出原疏纔已捧入矣所當直捧禁推傳旨而此與無端徑出有異推考何如傳曰允
정조 23년
吏曹口傳政事以金聖泰爲章陵參奉
정조 23년
兵曹口傳政事副司果李永老副護軍金益彬竝單付
정조 23년
吏曹口傳政事恭陵令權尙禧敦寧判官權珏相換
정조 23년
以江原監司尹弼秉狀啓高城郡守黃瑗到任遲滯其罪狀令攸司稟處事傳于金啓洛曰旣云因病遲滯分揀事回諭
정조 23년
李勉兢以壯勇營言啓曰今番迎勅動駕時本營當爲隨駕矣以步軍幾哨馬軍幾哨磨鍊乎敢啓傳曰馬兵一哨步軍三哨率領隨駕而信地則先廂尾局作行以此添入兵曹節目可也
정조 23년
兪漢寧以義禁府言啓曰姑放罪人李海淸申大有李石求皮聖麟等還囚捧供以入之意敢啓傳曰知道
정조 23년
禁府啓目粘連向前徐有秉亦方其經營創建之時該營募屬旣無入往監董之事云則鎭牒所謂效勞二字初非可論苟無該營之指使豈有該鎭之報來乎欲爲憑公營私之計諉以鎭報敢襲謬例冒擧不干之裨肆然登聞不少畏顧者揆以法綱節節痛駭以此照律何如判付啓依允
정조 23년
禁府啓目前正郞李海淸原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓分揀放送爲良如敎又啓目安興前僉使皮聖麟原情云云問目內辭緣泛稱遲晩刑推得情何如判付啓考律勘放草記爲良如敎又啓目贊者申大有謁者李石求等原情云云申大有段問目內辭緣泛稱遲晩刑推得情爲白乎旀李石求段問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓考律勘放草記爲良如敎
정조 23년
兪漢寧以義禁府言啓曰時囚罪人申大有李石求原情公事判付內考律勘放草記事命下矣申大有李石求等光陵正朝祭獻官兪漢寧啓辭內陪香祝進詣時諸執事所當一齊隨後不敢跬步離次而贊者申大有謁者李石求中路無端落後李石求則過數食頃後追到申大有則夜深後始至於本陵所事體所在極爲駭然其罪狀竝令攸司稟處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣申大有李石求等各杖一百收贖告身盡行追奪放送何如傳曰允如有功議各減一等可也
정조 23년
兪漢寧以義禁府言啓曰時囚罪人皮聖麟原情公事判付內考律勘放草記事命下矣皮聖麟判付內安興難治不獨係於鎭民之榮悴城餉也漕轉也所關何如且於差遣之時嚴飭本曹擇差則題目有貶語極爲無狀該僉使爲先罷黜令該府拿問嚴處以懲來頭邊將罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣皮聖麟杖一百收贖告身盡行追奪放送何如傳曰允如有功減一等可也
정조 23년
左議政李秉模箚曰伏以今日卽藥院問安日次也臣忝在都提擧之任禮當進參而第臣狗馬賤疾當此換節之際無日不苦種種諸證難以猥擧而最是齒痛尤劇牙頰浮高呻楚不絶自他人視之雖若可强方其刺疼無以耐住以此形證周旋應對於香案之前則不但妨於瞻視實有所萬萬惶悚玆敢據實仰籲伏乞聖明亟治闕禮之罪以重保護之職以嚴逋慢之戒千萬幸甚云云答曰省箚具悉卿懇安心調理仍傳曰此批答遣史官傳諭
정조 23년
副校理南履翼疏曰伏以臣所後本生兩家偏母年皆耄耋癃衰淹病寧日恒少而自經今番輪症之後諸節落下宛轉床席轉側須人臣以單獨一身無他兄弟左右扶護實無暫時離捨之勢適因番次之苟簡黽勉就直每當門鑰已下更漏轉深心神飛越按住不得卽接家信則臣本生母所患當此寒溫不適之時脫着失宜一倍添劇食飮全却藥餌無效促臣歸視臣纔聞此報煼煎罔措徑出禁扃伏乞聖慈察臣情私之萬分切悶削臣職名俾便救護仍治臣擅離之罪以肅朝綱千萬切仰臣無任云云省疏具悉爾其勿辭救護
정조 23년
己未二月二十日辰時上御便殿戶房承旨入侍書狀官同爲入侍時行都承旨李晩秀假注書李允謙記注官承膺祚編修官洪樂游書狀官曺錫中以次進伏訖命書榻敎曰前摠戎使金持默敍用復授前任牌招傳授密符敎諭書則仍用又命書傳敎曰今因差祭事聞之章陵參奉李永老歲前相換而故相夫人篤老之中尙未差復云豈可强令供職此家之人宜有拔例仕滿不遠云先付司果待窠卽擬實職今年何年卽溫陵聖后復位之年也欲於謁陵時提諭而姑未能焉兩臣樹立果何如文簡公朴祥後孫朴孝德近雖調用文簡公金淨之後尙未收用齋郞適有窠令該曹口傳擬入又命書傳敎曰寒食祭獻官苟簡云卿宰侍從及武臣閫禦蔭官府使以上罷削人員竝敍用其中如有奪告身及被謫蒙放者別單書入齋郞中如有在外未及上來者他職令該曹口傳相換上敎錫中曰來頭頒諡勅某條順付於使行回還便則幸何可言爾與首譯輩謀所以周旋之道可也錫中曰首譯輩則每易言之而以臣愚見恐難保其十分無慮矣上曰第往善爲之而一兩日內先爲發程兩西中無論某站若逢勅行方物卜馱與一行所率預爲藏置待勅行過去後啓程到灣上點檢以待上副使之來到卽爲渡江必趁四月初二日前入去然後可免未及之歎以此知悉而來頭日字若果太促迫則爾須只持進香物種先爲罔夜馳進可也錫中曰今番使行帶去譯官一二人外率多年淺昧例諸凡擧行易致疎虞之患就元數中姑除一員遠接使及冬至使行回還譯官中擇其幹事者一員臨時充額以爲率去之地似好而旣是元額啓下之後有不敢自下擅便故敢此仰達矣上曰依爲之出擧條仍命退諸臣以次退出
정조 23년
己未二月二十日午時上御重熙堂諸承旨持公事入侍時左副承旨金啓洛右副承旨兪漢寧假注書李允謙記注官承膺祚編修官洪樂游以次進伏訖啓洛讀奏黃海監司曺允大狀啓勅行路程記謄書上送事問禮官李羲甲狀啓齎奉御帖二件肅川府別問使處齎傳事平安監司韓用龜狀啓勅行紙牌文兵部公文入送鳳城事遠接使李時秀狀啓沿路凡百擧行更加各別檢蔡計料事又狀啓勅使宣川府止宿事漢寧讀奏慶尙監司申耆啓本罪人楊漢祚開寧縣到配事江原監司尹弼秉啓本罪人金光才杆城郡到配事命分書判付訖漢寧曰各道行査之過限不卽封啓者該房察推事曾有下敎矣忠淸道鴻山李應俊之査啓過限已過尙不修啓事甚未安該道道臣推考何如上曰事勢似然勿推可也出擧條仍命退承史以次退出
정조 23년
行都承旨李晩秀坐行左承旨李書九坐行右承旨李勉兢坐直左副承旨金啓洛方物封裹進去右副承旨兪漢寧坐直同副承旨朴基正式暇注書柳台佐呈辭在外金啓溫病假注書李允謙仕李弘謙仕直事變假注書任百禧別入直
정조 23년
兪漢寧啓曰大司憲李城輔在外掌令玄重祚病不進掌令鄭澣持平南惠寬未肅拜執義持平一員未差監察茶時之意敢啓傳曰知道
정조 23년
李勉兢啓曰禁衛大將申大顯外南山植木看審事今方出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 23년
金啓洛啓曰臣啓洛今日方物封裹進去下直之意敢啓傳曰知道
정조 23년
李勉兢以御營廳言啓曰御營廳將官來言今日本廳軍兵日次私習云矣敢啓傳曰知道
정조 23년
李書九啓曰兼掌令曺錫中旣呈肅單不爲入來事甚未安原單子勿施推考警責何如傳曰允
정조 23년
李書九啓曰禮曹判書黃昇源戶曹判書趙鎭寬有稟定事來詣請對矣傳曰入侍
정조 23년
李勉兢以都摠府言啓曰今此迎勅動駕時侍衛寶劍守宮不可不備員而都摠管崔東岳以禁軍別將陣上進副摠管鄭觀采以訓鍊中軍陣上進李章漢以禁衛中軍陣上進都摠管蔡弘履副摠管徐有和副摠管宋鍈俱有身病副摠管林濟遠在外侍衛寶劍將不得備員令政院稟旨變通仍令該曹口傳差出待下批牌招察任以爲備員之地何如傳曰允
정조 23년
李勉兢以都摠府言啓曰因都摠府草記迎勅動駕時侍衛寶劍守宮不可不備員而都摠管崔東岳副摠管鄭觀采李章漢陣上進都摠管蔡弘履副摠管徐有和宋鍈俱有身病副摠管林濟遠在外令政院稟旨變通事允下矣何以爲之敢稟傳曰竝許遞
정조 23년
兵曹口傳政事都摠管鶴林君焴安春君西春君燁徐邁修黃昇源權裕副摠管李鼎運權金翊休閔台爀鄭大容李鼎揆李義弼金履翼洪聖淵鄭東愼李鎭復鄭煥猷李得濟申應周吳毅常都摠管單權
정조 23년
李書九以迎接都監言啓曰本都監郞廳前校理朴崙壽時無職名令該曹口傳付軍職何如傳曰允
정조 23년
兵曹口傳政事護軍徐龍輔副護軍韓用和副司果朴崙壽
정조 23년
李書九以遠接使李時秀狀啓中使齎去禮單勅使不爲領受事傳曰禮單權付道臣以爲回還時傳致之地中使卽爲上來之意遠接使處下諭
정조 23년
李勉兢以慶尙監司申耆狀啓官鎭門聚點停止令廟堂稟旨分付事傳曰旣命從便闊狹狀啓何爲乎還下送
정조 23년
禁府照目前南使徐有秉本府議啓內觀其所供褊裨之濫請賞加一款或稱該鎭枚報或稱該營謬例漫漶爲說誠極可駭是白爲乎方其經營創建之時該營幕屬旣無入往監董之事云則鎭牒所謂效勞二字初非可論苟無該營之指使豈有該鎭之報來乎欲爲憑公營私之計諉以鎭報敢襲謬例冒擧不干之裨肆然登聞不少顧畏者揆以法綱節節痛駭以此照律罪杖一百收贖告身盡行追奪徒三年定配私罪奉敎依允爲旀功減一等爲良如敎
정조 23년
李勉兢以兵曹言啓曰今二月二十一日武臣賓廳講書日次而中日相値不得爲之之意敢啓傳曰知道
정조 23년
李晩秀以賑恤廳言啓曰漢城府牒報據饑餘病餘非救濟無力自賴者中部字內三人東部字內十六人西部字內二十七人南部字內十一人北部字內四人合六十一人各米一斗式合米四石一斗題給之意敢啓傳曰知道
정조 23년
兪漢寧以義禁府言啓曰皮聖麟杖一百收贖告身盡行追奪放送草記批旨內允如有功減一等可也事命下矣皮聖麟十二代祖河照開國功臣云功減一等杖九十收贖奪告身四等之意敢啓傳曰知道
정조 23년
兪漢寧以義禁府言啓曰申大有李石求等各杖一百攸贖告身盡行追奪放送草記批旨內允如有功議各減一等可也事命下矣申大有六代祖景禛靖社功臣李石求十二代祖徖敵愾功臣云竝功減一等各杖九十攸贖奪告身四等之意敢啓傳曰知道
정조 23년
己未二月二十一日辰時上御誠正閣諸承旨持公事入侍時行都承旨李晩秀行左承旨李書九行右承旨李勉兢右副承旨兪漢寧假注書李允謙李弘謙記事官承膺祚編修官洪樂游檢校待敎李存秀以次進伏訖書九讀奏黃海監司曺允大狀啓勿待罪有旨祗受事漢寧讀奏平安監司韓用龜狀啓罪人同推開坐事上命分書判付訖上曰書狀官何日發行云耶晩秀曰卄五日離發云矣上曰必欲於勅行回還前入去則不得不促行矣書九曰拜表當在來月初三日而其日動駕相値何以爲之乎上曰出宮前則勢必窘速似當還宮後爲之而時刻能不太晩乎書九曰在前使行初發高陽爲宿站而每每侵暮矣書九曰使行到北京後進香服色與常時有異事當一番稟定矣上曰入去後呈咨文時似當以淺淡服爲之矣在我國雖大臣家致吊時亦不用常時服色今此進香之行不當用華服矣此一款亦必有前例詳考更稟也上曰金忠武致祭承宣何日發送則可以趁期耶書九曰初一二日間下去則可趁初四日致祭矣書九曰皇壇祭享時北營及軍餉色入直軍堂上將官率領拱北門外排立作門事年前下敎定式矣誓戒及肄儀時亦爲依此擧行事一體定式何如上曰依爲之出擧條命退諸臣以次退出
정조 23년
己未二月二十一日申時上御重熙堂軍士房承旨禮曹判書戶曹判書同爲入侍時行右承旨李勉兢假注書李弘謙記事官承膺祚編修官洪樂游禮曹判書黃昇源戶曹判書趙鎭寬以次進伏訖上曰禮房承旨入侍賤臣承命出傳行左承旨李書九進伏上敎昇源等曰卿等有何稟事入來請對乎昇源曰臣等今日齊進方物封裹而白綿紙與白紙卷數只從本曹謄錄及戶曹謄錄數爻以各五千卷封裹矣及見通文官誌所載則只以一千卷見載其數爻多寡太不相侔眩於擧行故敢此仰達矣上曰承文院謄錄亦爲詳考乎考之同文彙考則可按而知之矣予聞我國流來之言如此勅行時必入萬卷紙故昔在先朝聞灣尹狀啓則慮或有如此勅報每敎曰當入紙萬卷矣故相鄭弘淳亦以萬卷紙辦出爲憂予曾親承此敎又聞故相之言而常認萬卷紙應入之爲例矣恒言如此今忽以通文官誌見載千卷之說難以取信抑或通文官誌誤印而然也仍敎曰通文官誌庚子印出乎書九曰然矣鎭寬曰臣亦聞曾前皆以各五千卷磨鍊云而獨此通文誌中以一千卷載錄其懸註亦曰皇太后皇后同云以此實難的從招問首譯則首譯亦以通文誌爲誤印云矣上曰皇太后皇后同云者何謂也鎭寬曰進香物種中白綿紙白紙各一千卷數爻所入皇太后皇后亦同於皇帝之謂也上曰通文官誌所載雖如此他文跡旣無的實可據則萬卷封裹今豈移易乎渡江之期尙遠其前第更詳考於承文院可考謄錄可也又敎鎭寬曰今番萬卷紙從何措備乎鎭寬曰湖南湖西卜定取來而湖南紙品則過好故他紙換用矣上曰今日封裹時政府誰爲進去乎昇源曰右參贊李致中進參矣昇源曰今此進香使與常時使行有異則到北京禮部呈咨文時及進香時當着淺淡服至於入城後路上往來時則黑團領去胸褙黑角帶似宜若已過百日而彼皆從吉有召接之擧則當用常時所着黑團領以此知委使行何如上曰依爲之出擧條昇源曰初二日擧動儀註今當磨鍊以入而還宮節次以慶熙宮擧行乎上曰依爲之過三日後當還宮而其日國忌相値其翌日若爲送勅則當於送勅後還宮以此分付可也出擧條昇源曰進香使拜表旣在宣勅翌日服色則似以淺淡服磨鍊故敢此仰達矣上曰依爲之出擧條鎭寬曰慶熙宮春奉審每於三月爲之而各處修理今旣始役春奉審一體擧行何如上曰依爲之出擧條鎭寬曰慶熙宮修理時禁軍入直處門扇頹傷亦當一體造給乎上曰此是板門耶鎭寬曰然矣上曰此處本無門扇而只有以席遮風而已甲午年間故將李章吾始爲修理造成壁門稍爲成樣中間自致頹圮今番亦爲一體修改好矣上曰書狀官何日發行而方物領率以去乎鎭寬曰聞書狀官卄五日發程而方物則先爲發送矣上曰書狀官何不領去乎書九曰方物馱雖於書狀行數三日先發許多卜馱往運之際自然遲滯於中路書狀之行自可及之故先爲發送矣上曰勢似然矣上曰首譯招來也賤臣承命出傳譯官金在和趨進於階下上曰今番方物或有移準之物耶在和曰似無之矣上曰使行入去時方物馱或未及齊到而使行先爲入去則自其處亦有善爲周旋無弊之道乎在和曰方物雖或追後入去自可無頉矣上命退諸臣以次退出
정조 23년
行都承旨李晩秀坐行左承旨李書九坐直行右承旨李勉兢坐左副承旨金啓洛坐右副承旨兪漢寧坐同副承旨朴基正坐直注書柳台佐呈辭在外金啓溫病假注書李允謙仕李弘謙仕直事變假注書任百禧別入直
정조 23년
兵曹口傳政事副司果金基普副司勇柳本學
정조 23년
李書九以弘文館言啓曰本館下番闕直事甚未安校理閔命爀旣有只推之命卽爲牌招以爲姑降入直之地何如傳曰允
정조 23년
金啓洛以吏曹言啓曰因承政院右副承旨兪漢寧所啓守令薦應薦不薦人令該曹察推事允下矣行水原府留守徐有隣行上護軍趙尙鎭洪檍成德朝邊得讓尹師國行大護軍申思運丁範祖金翊休金思穆李秉鼎廣州留守徐鼎修行護軍林濟遠李秀夏姜彝正李鼎揆永興大護府使李敬一通禮院左通禮張至冕俱爲應薦而不薦依定式竝推考警責何如傳曰允
정조 23년
李書九以禮曹言啓曰來三月初三日進香使拜表時百官當爲進參而館所擧動相値慕華館査對時應參人員依政府封裹時例磨鍊路從敦義門而伊日早朝殿庭行禮後郊館應參人員外百官則只於興化門外祗送之意知委何如傳曰方物封裹時進參旣與常時有異云則郊館査對之依草記爲之甚便依此分付可也
정조 23년
李勉兢以兵曹言啓曰因承政院右副承旨兪漢寧所啓邊將應薦不薦人令該曹察推事命下矣行水原府留守徐有隣上護軍洪檍成德朝邊得讓趙尙鎭尹師國金載瓚行大護軍李秉鼎申思運金思穆丁範祖行廣州府留守徐鼎修同知中樞府事李鼎揆吏曹參判李祖承行護軍林濟遠行永興府使李敬一行護軍李益運姜彝正李秀夏通禮院左通禮張至冕俱爲應薦竝依法典推考警責何如傳曰允
정조 23년
李勉兢以都摠府言啓曰今此迎勅動駕時待衛寶劍守宮不可不備員而都摠管權徐邁修副摠管閔台爀李義弼鄭東愼俱有身病李得濟在外都摠管鶴林君焴有親嫌侍衛寶劍將不得備員令政院稟旨變通仍令該曹口傳差出待下批牌招察任以爲備員之地何如傳曰其中親嫌及年老人竝許遞其餘在外者催促上來有實病使之調理行公可也
정조 23년
李勉兢以備邊司言啓曰卽見統制使任嵂狀啓則以爲移貿之弊錢分則民不準受而旣多消瀜穀斂則吏緣爲奸而亦多添貿嚴立科條本錢分俵之日委送偏裨眼同邑倅逐戶面給明言其統貿數爻使不敢分錢減給升合添貿邑糶必令精實而船輸之格糧從優計給營捧另加操切而斗斛之大小憑驗較準耗條色落與情債謬例一倂革罷而毋論營邑或有犯科嚴法懲畏斷不饒貸至於設屯一款年年所劃初以一千石爲準而或因歉荒而停減或因劃付於他衙門元餉六萬今至減半加分之數少劃付之漸縮勢所必至自初買土惟務廣取不擇饒瘠則六里靑山不幸近之所買土地雖爲三百七十五石落而秋穫實數不滿二千包大違初料今後則一遵節目嚴加約束買賣收穫等節務令從實庶有設屯之實效而若自今年劃付屯穀於支放只取餉耗而買土則屯田成就將不知在於何年屯租所攸姑勿補用竝與餉耗專意作屯稍待屯穀之恰過萬斛然後始許添餉永罷移貿事請令廟堂稟旨分付矣移貿若無爲弊之端則何必禁防而邑論也繡啓也無不以統貿爲難支之端則今其所謂嚴立科條革罷謬例云者前後統帥亦何嘗不如是爲說而畢竟爲弊輒復如前其孰信之乎且設屯一事非朝廷之使之勒行乃是該閫之所請而推以事理足可成就於十年之限前後統帥越視秦瘠不惟不能準萬斛之數竝與已設之屯而未免六里靑山苟有嚴畏之心豈容若是令道臣嚴加按査其尤無狀者指名現告以爲重勘之地中間移貿之革罷亦多年數而其時該閫猶能支過今豈可更爲開路於旣罷之後以孤沿民望蘇之情乎狀辭置之別立規模待屯穀滿萬卽爲狀聞事分付原其弊源則由於穀簿之大縮大抵營閫之穀或鳩聚於軍糧用餘或拮据於隨時運用以支一營之需用故古之居營閫者如値不得已停減之時則擧皆辦備充補此所以營閫穀之鮮有停退以保數百年營樣外似違於法理而其實則不如是無以支其用而勢將貽憂於朝廷也近來營閫不知深遠之意停退則無難充補則無聞若此不已竊恐諸路不出多年相續仰請於朝廷未知何穀而應副何術而制置乎此非過計卽是必至之勢此後則先自該閫凡爲交承者轉相告戒另思收拾自强之意一體分付何如傳曰允
정조 23년
李勉兢以備邊司言啓曰副司果金羲淳所啓批旨內令稟處事命下矣取見其所啓則其一沿邑之痼弊莫如拯劣米之爲甚分給腐爛收捧精鑿責納之難無異白徵況在春窮穀貴之時與稅米一時竝督民情尤難若依還穀例待秋收捧以作儲置需用於該邑各樣上下條而大同中儲置磨鍊條則竝爲上納數或過多亦有餘剩於儲置上下外自該廳間或作錢取用則國計無損民情紓力事也前因大臣所奏以作錢定式以其年數久近分其價直高下依舊還例從其最近一年條收捧今此儲置換作之論未詳委折關問該道如有該邑別般爲弊之事情則具由論報以爲稟處之地不然則依定式作錢上納之意分付其一洪州合德堤堰卽湖西一大池也設施之初冬春滀水灌漑隨時故許多野畓得此蒙利今則疏鑿不勤每當小旱池已告涸雖欲改築以一邑之力難於完役申飭道臣知委傍近邑倂力疏鑿他道他邑似此等處待開春疏鑿之意別般申飭事也堤堰修築已爲行會其一牙山貢津倉所屬七邑皆不免負載轉輸之弊其中天安溫陽兩邑大同賃船上納田稅之屬於貢津者似由於先設漕倉後行大同故倉納依舊未及矯革而然也兩邑田稅與大同依有船路他邑例自該邑同爲狀啓則在兩邑似爲息肩在貢津倉除減兩京田稅所載船隻當人之費格軍責應之需酌量變通事也以其便否關問該道矣卽見忠淸監司李泰永所報則枚擧貢津倉所屬七邑牒呈以爲近峽之淸州等三邑咸願大同旣已分半作木稅條亦令同爲收布庶免轉漕之勞云傍海之溫陽等三邑各自該邑賃船直納實爲便宜云當初漕運之法卽是便民之情則溫陽天安木川等三邑田稅亦依大同例各令該邑收捧於附近浦所賃船上納實合隨時制宜之方其外淸州全義燕岐牙山等四邑則依前自貢浦裝發則在漕倉亦便於載運爲辭矣淸州等三邑之稅條作木初非可論雖以溫陽等三邑言之漕倉設置之時亦豈不知多少民弊而論以大體漕轉便而賃船難今若但見目前之事而便令三邑賃船上納則漕倉名雖不罷與罷無異恐莫如仍舊之爲宜以此分付何如傳曰允拯米事正如予見作錢取用俾除民弊至有年條之分定認爲故相事業民被實效云而該倅所奏必由於列邑依前以本色徵捧而然也豈非法外之甚者爲先關問三南果有其弊當該首犯守令指名報來後草記論勘合德疏堤事道臣亦果拔例留意云耶欲待七月間農隙當節云耶貢津倉屬溫陽等三邑之皆願賃船直納民情之外痼弊可知卿所持難儘有意見但此時船材之一隻增減所關利害非細況漕船減隻之效必立見於賃船而兵船通用一款近姑任他待稟處時同爲稟處可也
정조 23년
兪漢寧以義禁府言啓曰時囚罪人徐有秉杖一百收贖告身盡行追奪徒三年定配照律公事判付內依允功減一等事命下矣徐有秉功減一等杖九十收贖告身盡行追奪江原道伊川府乾川驛徒二年半定配而以議啓內辭意具罪目依例發遣府書吏押送配所何如傳曰允
정조 23년
吏曹參判李祖承疏曰伏以臣於日昨待罪是任猥陳情懇偏蒙體諒之恩特下遞解之命間叨京兆旋賜差代得免職務之纏身幸無奔走之勞心扶將病親安意救護刀圭之隨症投試惟聖上賜也粥飮之量時調養惟聖上賜也母孫相對感淚被面恩山德海曷有其極惟思隕結莫知攸措不自意曾未數旬除命又降飭敎繼下庚牌踵臨不敢言私蒼黃出肅而第臣之情理非比他人臣以孤露餘生又無兄弟母孫相依爲命于今四十年餘年旣耋老病又沈綿將攝少有失宜氣息一倍凜綴自患月前重感之後近因春寒之尙峭諸症彌留轉側須人飮啖多廢昏涔莫省雖或有差歇之時不過數匙纔加起居暫强而已臣方左右扶護方寸焦灼僶勉供職實無其望玆不得不冒入文字疾聲仰籲伏乞聖慈俯垂矜諒亟遞臣所帶之職仍治臣瀆擾之罪以肅朝綱以安微分不勝幸甚臣無任云云答曰省疏具悉卿其勿辭救護
정조 23년
獻納趙萬元疏曰伏以臣愚鹵鈍滯百不猶人猥蒙恩造濫叨淸顯非分之懼溺職之憂恒切于中而怵畏義分有除輒膺者屢矣豈敢一分堪承而然哉顧彼三司之職不輕而重畀之以言責之任寵之以論思之列已非如臣蔑學溲見所可冒當而尤有所萬萬惶凜者前年十二月以諸玉堂拜箚事初下付籤館錄之命繼有以替投荒之敎嚴旨荐降臣之情地轉益悚蹙臣於伊時忝叨館職適遭重制雖不敢冒入淸禁同參拜箚而臣旣參涉於箚論署名於簡通則臣亦拜箚中人也嚴譴只及於僚員同罪倖逭於臣身今若以爲日稍久自同無故揚揚榮塗則臣之廉防固不足恤而貽羞瀛館爲世譏詈倘復如何伊後屢叨三司宜卽露章自列恭竢嚴勘而聖恩天大臨歲許覲歸見父母則自來衰病重添輪患惡症層出危域屢經首尾數朔苦歇無常臣無他兄弟獨自扶護焦遑煎迫旣未忍離捨延拕至今亦不卽首實諫職之移拜且有日矣經歲鄕廬不勝耿結日昨暫離病親來伏私次反省前愆無地自容三司一步便成鐵限臣方以此治疏將上之際贖接鄕信則臣父之病緣臣離側調將失宜諸症添加食飮全却將護無人促臣歸視臣自聞此報情私煎灼按住不得玆敢不避猥越拜章徑歸伏乞聖慈天地父母俯賜鑑諒亟削臣職以肅朝綱以便歸護千萬幸甚臣無任云云省疏具悉爾其勿辭救護
정조 23년
己未二月二十二日辰時上御重熙堂左副承旨入侍時左副承旨金啓洛假注書李弘謙記事官承膺祚編修官洪樂游以次進伏訖上命書吏曹參判李祖承疏批及獻納趙萬元疏批又命書公事判付訖命退承史以次退出
정조 23년
行都承旨李晩秀病行左承旨李書九坐直行右承旨李勉兢緣故出左副承旨金啓洛坐右副承旨兪漢寧坐直同副承旨朴基正坐注書柳台佐在外金啓溫病假注書李允謙仕李弘謙仕直事變假注書任百禧入直
정조 23년
傳于金啓洛曰來待諸臣入侍
정조 23년
傳于金啓洛曰政官牌招開政
정조 23년
金啓洛啓曰吏曹判書李時秀參議李翊模在外參判李祖承受由開政有命不得擧行何以爲之敢稟傳曰參判參議許遞前望單子入之
정조 23년
吏曹堂上前望單子入之參判李益運參議尹行元落點
정조 23년
金啓洛啓曰政官牌招開政事命下矣新除授吏曹參判李益運參議尹行元竝卽牌招何如傳曰允
정조 23년
以副司果金宅基望單子傳于金啓洛曰今夜何夜壇享將行誓戒念舊之外誠切望美詔贈遼東伯之奉祀孫何拘階梯乎訓鍊院正今日政擬入仍差執事官而金忠武李忠武或李提督其外忠臣家之如三家者雖武弁差祭事分付自今夜定式施行
정조 23년
兪漢寧以兵批言啓曰領中樞有闕代行判中樞府事金憙陞付其代輔國知中樞府事金華鎭陞付之意敢啓傳曰知道
정조 23년
有政吏批判書李時秀在外參判李益運進參議尹行元進行左承旨李書九進以曺允遂爲執義李東宇爲持平洪樂游爲應敎朴鍾淳爲副校理韓用鐸金履載爲修撰尹序東尹命烈爲副修撰金載瓚爲知敦寧金翊休爲刑曹判書沈煥之爲社稷都提調金憙爲奉常都提調沈煥之爲軍資都提調金憙爲御營都提調李致中爲分內醫提調金文淳爲軍器提調養賢主簿單李勉昇以韓啓重爲濟用判官東學訓導單韓喆濟典籍許栮監察孫鎭翼相換監察崔崑掌樂主簿尹光垂相換監察韓德增都摠都事柳豐逵相換監察安思默都摠都事黃勉基相換
정조 23년
兵批判書金文淳進參判金熙朝病參議李祉永入直參知朴奎淳病右副承旨兪漢寧進以具㢞鄭大容李鎭復李潤慶爲副摠管徐邁修爲知事洪復浩爲同知柳光國爲五衛將朴致煥爲訓鍊判官申大坤爲江華中軍朴必榮爲平南萬戶黃井彦爲珍島監牧官領府事單金憙判府事單金華鎭上護軍金載瓚具㢞竝單付護軍李祖承李得濟尹得逵吳毅常竝單付副護軍鄭尙愚李翊模李格李文爀金珠淵李運昌竝單付副司直尹序東單付副司果李垿朴鍾淳尹命烈金益淳李東爀金宅基李靖模
정조 23년
再政以金宅基爲訓鍊正以鄭大容李鎭復副摠管竝單付
정조 23년
以戶曹正郞承膺祚減下差代望筒傳于李書九曰分揀
정조 23년
以濟州牧使曺命楫狀啓進上靑橘未得如例封進惶恐待罪事傳于李書九曰勿待罪事回諭
정조 23년
李書九以弘文館言啓曰本館下番闕直事甚未安今日政新除玉堂卽爲牌招以爲推移入直之地何如傳曰允
정조 23년
金啓洛以吏曹言啓曰今此大報壇祭獻官諸執事中時無職名人員令該曹口傳付軍職何如傳曰允
정조 23년
兵曹口傳政事護軍洪聖淵李義弼
정조 23년
朴基正以戶曹言啓曰臣鎭寬與正郞金基豐進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 23년
朴基正以賑恤廳言啓曰西部太平館契任掌金守山今月二十二日本洞路傍得一歲遺棄男兒同里居良女李召史欲爲收養池下契任掌金大興今月二十二日本洞路傍得二歲遺棄男兒同里居良女金召史欲爲攸養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道